khistorydata/jeongjo-sjw-relations huggingface dataset:
정조 3년 · 목
領議政金尙喆啓言。頃因前南兵使金永緩所懷。磨天咸關兩嶺下間路阻斷事。及南關守城軍制便否。令帥臣狀聞後稟處之意。覆奏分付矣。卽見南兵使李達秀狀啓。則備陳兩嶺下間路無非危磴邪徑之狀。仍以爲此路之難防者。許多安業之居民。不可撤徙。倉庫烽臺。亦莫可移設。而至於軍制。則當初南北關。分爲內外之地。而北關距彼地咫尺。故無邑不城。無民不兵。而南關則旣屬內地。或有有城之邑。或有無城之邑。今若一依北關例。毋論儒品閑散。編籍城丁軍案。使之執戟登城。創此無前之制。則恐有掣礙搔擾之端。故間路及軍制利害便否。臚列馳啓。而北兵使李明運狀啓。以爲所謂間路。本非南北行人取捷往來者。不過嶺下居民出入之微路。而第其居民之山谷耕墾。海濱漁醢。資生爲業者。恰滿二百七十六戶之多。今若幷塞間路。則其爲民弊。不可不念。且烽燧傳準。烽軍去來。亦無其處。以此以彼。猝難防塞。而但城津北城外。有一條路。爲南北村民去來之捷徑。故積石築壘。永使防塞。而毋論城下鎭底。居民皆從城內西北門通行。則其在重關防便民事之道。俱爲穩當。幷令廟堂稟處爲辭矣。南北兩帥臣之會同躬審後。論列其形便事勢者。俱不爲無見。諸嶺間路之塞。城丁編籍之擧。今姑置之。至於城津北城外間路之防塞。依狀請着實擧行。俾有實效之意。請分付。予詢左相。徐命善啓言。此則與尙州之間路有異。不過境內有旁通之捷徑。則不必費力防塞。至於城丁軍。從前所無之名色。今忽創開。必有騷擾之弊。幷姑寘之似好矣。予詢將臣。訓鍊大將洪國榮啓言。臣意亦與大臣之奏同。而至於城丁軍。以不急之事。騷動民心。甚是可悶矣。敎以。依卿等議。本事寘之。城津間路事。依狀請許施。
정조 3년 · 강
嚴飭一名疏通漫忽之習。
정조 3년 · 목
領議政金尙喆啓言。前年以一名疏通事。特下惻懇之綸音。成節目。頒之中外。聖德至意。孰不敢對揚。兩銓之臣。皆卽奉行。以示與前稍異之意。而第聞外方則雖鄕任校任之差等者。因循舊套。全不擧論。使朝家曠絕之恩。閼而不伸。誠如前聞。豈不萬萬寒心。何道何道之最是慢忽。旣未的知。雖未能指名請罪。姑以三令五申之意。更加各別嚴飭。請毋使朝令廢閣不行。敎以。朝令之下。慢不奉行者。極爲駭然。以此出擧措。嚴飭外邑。如是下敎之後。復踵前習。則監司守令。難免重勘。亦以此意。一體嚴飭。
정조 3년 · 목
敎曰。蔭官自初仕。階級相連。轉到州牧。雖至十數年之久。而無無官之時。至於文官。則初無遷轉之路。一斥則便不復。是豈成說耶。今旣議定。大臣出擧條。
정조 3년 · 강
命蔭職十窠。添爲文職輪差。
정조 3년 · 목
領議政金尙喆啓言。祭酒宋德相所啓。盛論文參下積滯之弊。仍請郵官與 陵別檢之屬。加出窠坐。又請登科限五六年陞六爲辭。有令廟堂稟處之命矣。十年之間。釋褐文官之尙在參下者。今過百數。官額有限。區處無路。儒賢疏滯之論。切中時弊。而惟我聖上慨然發歎。渙發德音。文參下年過五十之人。已命陞六。不但參下。如四館參上之幾百人。或一登科第。初未得文職名號。或不幸作散。多不免一斥不復。落拓枯鬱。自分其虛老。平明之世。有足干和。今承下敎。欲以蔭參上之窠。換作文參上之窠。以開甄用之路。實仰聖意出尋常萬萬矣。取考官案。則蔭參上爲一百十餘窠。文臣參上爲四十七窠。除出蔭職十窠。添爲文職十窠。而此不必某司某窠爲不易之窠。不過隨時輪差。毋失定限之十數。則亦足爲疏滯矯弊之道。分付銓曹。請依此施行。從之。
정조 3년 · 강
飭文參上積滯之弊。
정조 3년 · 목
敎曰。文臣參下。許久積滯事。儒賢有疏通之請。方講矯弊之政。而予則以爲參上積滯之弊。尤有甚焉。問之銓曹。果不爽矣。承文參下未沾官之類。數至近百。而率皆受祿之官。至於四館參上。數至幾百。而一經六品之後。不免抱紅牌死牑下之歎。在朝家振掩之政。不但爲不均。亦足爲干和之一端。蔭武何爲。而有隨斥旋復之窠。文參上則獨可一斥不復乎。且內而郞署之銜。外而守令之任。莫非文臣所當爲之職。旣問大臣。有所定奪。以此意另飭銓曹。申修舊規。期有收用之實效事。分付。
정조 3년 · 강
命文參下五十一歲以上人。幷陞六調用。榻敎也。
정조 3년 · 강
先朝翰注被選人及延東憲等。命幷調用。
정조 3년 · 목
敎曰。慈事每欲下敎而未果。當此文參下振滯之時。亦合有區處之道。 先朝翰注被選。未及付職人。幷令該曹。出六調用。○承旨洪國榮啓言。當此大疏通之日。惟乙未科罷榜人中。無連累而公然廢枳者。亦宜有一視之政矣。如延東憲李養遠者也。敎以。亦爲調用。又啓言。如朴宗來諸人。雖不可遽議於淸顯之職。而終身廢枳。亦涉矜悶。合有疏通之道。大臣銓堂同爲入侍。故敢達矣。敎以。卿言儘是。出擧條也。又啓言。此係朝家用人之政。且有大臣銓官。則臣何敢與議乎。敎以。卿是參贊官也。凡於朝廷政指。有懷必陳。有何所不可乎。卿豈忽於隄防。而有是奏乎。此等之人。令銓曹。勿拘調用。
정조 3년 · 강
命守禦營收軍米給代。勿爲劃給。
정조 3년 · 목
司直洪樂純啓言。守禦營收軍米。己卯年出鎭時。自均廳給代矣。本營還鎭之後。因仍前套。每年移劃。極涉無義。自今年爲始。請勿爲劃給。從之。
정조 3년 · 강
許施江都留庫中加分之請。
정조 3년 · 목
司直洪樂純啓言。江都昨年未免失稔。而麥事登場尙遠。其間民食頗艱。留庫中。限二千石加分。各鎭則請亦量宜加分。從之。
정조 3년 · 강
命仁川及永宗鎭月尾島行宮修改。報備局添補物力。
정조 3년 · 목
戶曹判書金華鎭啓言。仁川府內行宮及永宗鎭月尾島行宮。發遣本曹郎廳摘奸。而此自地方官例爲擧行。不當自本曹修改。以啓無前之弊。若當修改之時。則外邑公廨之改建。有報備局添補物力之例。今亦依此擧行之意。請分付該邑鎭。從之。
정조 3년 · 강
御宣政殿。行夕請。知事李徽之。特進官沈頤之。經筵官宋德相。承旨申應顯。玉堂鄭淵淳趙鼎鎭。假注書金載纉史官李信祜鄭東浚。
정조 3년 · 강
事變假注書。以金亮行附奏啓。
정조 3년 · 목
書啓。以爲臣奉聖敎。馳往傳諭于金亮行所住處。則以爲臣於前月。伏蒙聖慈。收回史官。使之調病登途。而積年沈痼之疾。旣難責效於時月。又於泄浰之餘。眞元大脫。乃於此際。申下恩諭。臣之逋慢之罪。於是爲大。從當以文字仰暴云矣。
정조 3년 · 강
有政。吏曹判書鄭尙淳。參議柳戇進。
정조 3년 · 목
以李奎緯爲掌令。柳誼爲校理。尹行元爲副校理。李繼祜爲假引儀。洪喜榮爲 獻陵參奉。李養遠爲 靖陵參奉。延東憲爲 禧陵參奉。繼祜以下。初仕也。崔烜爲抱川縣監。
정조 3년 · 강
汰宣傳官田文顯趙雲履。
정조 3년 · 목
政院啓言。宿衛所標信已下。而宣傳官不卽待令。本院請推外。無他罰。何以爲之。敎以。當該宣傳官汰去。行首宣傳官。亦難免不能檢飭之罪。汰去。
정조 3년 · 강
配金尙謙于牙山縣。沈銗于明川府。
정조 3년 · 목
刑曹啓言。武藝別監。照律事命下矣。金尙謙。金堤郡充軍定配。敎以。律文內。旣曰。發附近衛充軍。則全羅道卽我國遠道。殊非附近之義。依律文。以近道定配所。又以尙謙牙山縣更定配所押送。啓。又啓言。逆★(金+奕)從兄銗。遠配事命下矣。銗明川府。定配所押送。
정조 3년 · 목
予曰。昨日次對。文臣疏滯事。將有實效耶。國榮曰。旣有另飭之敎。銓曹似當惕念擧行矣。予曰。卿之擧條。亦爲修擧之一端矣。國榮曰。其亦爲弊不些。故有所仰達矣。予曰。凡事比如學問之工。今日行一事。明日行一事。若此不已。則必有實效矣。國榮曰。聖敎誠然矣。
정조 3년 · 강
召見前全羅監司鄭元始于誠正閣。
정조 3년 · 목
遞來也。○予曰。湖南麥農何如。元始曰。兩麥俱大登。老農輩。皆以爲三四十年來初見云矣。予曰。市穀一石直幾錢。元始曰。糶穀一石。直四兩餘矣。予曰。麥直爲幾何。元始曰。一石不滿一兩矣。予曰。近日不雨。湖南亦有旱意乎。元始曰。方當移秧。田水皆洽。雖有旱徵。而不知有旱災矣。予曰。湖南地大物衆。全州又大都會也。自古謂以難治。人心土俗何如。元始曰。俗本獰悍。民尙狡詐。貨財幷至。機巧日生。終是難治之俗矣。元始曰。近來鞫獄干連之類。分配於沿邑者。其數甚多。而其外該曹及各道罪人之散配者亦多。故沿邑之民。以此難支。至於金甲鎭。卽彈丸一小島。民戶不過四十。而定配罪人。殆近二十。且量翼兩賦之緣坐及後良。幷配於此島。不無相通之慮。此三罪人。散配於他島。而自今以後。該曹及各道之流以下輕罪。則姑勿定配於沿邑似好。故敢達矣。予曰。所奏甚好。依此卽令該曹。移定配所。此後亦依此擧行。
정조 3년 · 강
命群山漕政變通令廟堂稟處。
정조 3년 · 목
前全羅監司鄭元始啓言。南穀逋欠。誠一痼弊。臣按道時。盡意釐正。而來時又爲反閱。則當多虛錄矣。此誠大可悶處。至於漕運。爲一道之大弊。而漕船又爲弊中之最甚者。雖不可遽議釐革。而至於小小漕政之不得不變通者。今仍下詢。臣當仰達矣。群山僉使。監捧七邑稅船。仍爲領運上納。爲任不輕。而以各軍門久勤之類差送。故多不得人。非但弊及於各邑。莫重漕事。亦多疏虞。臣意則一依法聖例。以武臣有履歷者。擇送爲好。而都事海運裝載。本出於重漕事之意。而全無實效。漕卒之以此受弊。不一其端。故法聖一倉。都事裝載。已爲革罷。而亦無所妨於漕事。群山聖堂之獨存裝載之法。似無意義。群山僉使。旣以有履歷者差出則一依法聖例。使之專管裝載。罷都事管漕之規似好。請下詢大臣而處之。敎以。以此出擧條。令廟堂稟處。
정조 3년 · 강
命威鳳等山城還弊矯捄。廟堂處之。
정조 3년 · 목
前全羅監司鄭元始啓言。全州府威鳳。潭陽府金城。長城府笠巖等三山城。各有軍餉與還上。而軍餉則地方官以守城將。主管糶糴。還上則專屬於該鎭別將。使之糶糴矣。別將率不得人。不知國穀之體重。一任吏校之作奸。近年以來。虛留之患。反作之弊。幾乎無歲無之。以至侵隣徵族之境。而其中金城山城。其弊尤甚。若無別般變通之擧。則日後之弊。有不可勝言。自今以後。各山城還穀糶糴。勿爲專屬於別將。亦依軍餉例。使守城將。照管檢束。且磨勘文書。自該鎭先報守城將。後守城將。知數轉勘營門。而每年捧未捧及磨勘居末。分等時。當該別將及守城將。一體論罪事。依事目定式。則其在固關防重國穀之道。可得矯捄。下詢廟堂而處之。似好矣。從之。
정조 3년 · 강
命湖南軍作米換作。及古阜邑蔭官換差。幷令廟堂稟處。
정조 3년 · 목
前全羅監司鄭元始啓言。近年以來。以經費之不足。本道軍作米。船運上納。大爲沿民難支之弊。蓋以旣捧之還米。還給民間。使之出浦。其米色之精粗。斛量之輕重。上納與還穀自別。而其外亦不無耗費之端。故聞各邑近例。一石出浦。稱以添補。加給半石米。使之補縮以納。而縮米條。待秋分。捧於民戶。事之矜悶。莫此爲甚。民弊旣如此。則不可無變通之道。目下經費。如可拮据繼用。而軍作米上納一款。特爲安徐。如或不得不上納。則以新儲置米。換作出補。似可爲一分除弊之道。故敢達。請下詢廟堂而處之。本道右沿一帶。地旣濱海。人尤巧詐。最爲難治。其中古阜一邑。連以武臣之無履歷。文官之未經事者。差送。而近來又爲數遞。悍吏用事。百度廢弛。還穀則每年未捧。而移轉各邑。災結則濫報成習。而民不受惠。弊源旣痼。至於谷城。則雖是山邑。而吏奸民悍。且値數遞。成一弊邑。臣意則依嶺南之晉州蔚山例。待其有窠。以蔭官中有聲續者。換差久任。責成似好。請下詢大臣而處之。幷敎以。以此出擧條。令廟堂稟處。
정조 3년 · 목
予曰。昨日始雨旋霽。近頗暵乾。誠可悶也。國榮曰。雨澤姑不緊急。而昨伏見北伯狀啓。厲疫之熾盛。亦可悶矣。予曰。水旱之憂。無歲無之。而兼有此厲疫等。可悶之事。不一而足。玉食之靡甘。誠非虛語也。國榮曰。聖敎誠然矣。予曰。昨日。前完伯之擧條。皆好矣。民始曰。五件事。皆是爲弊之大者。故有所陳達耳。予命讀諭宿衛所綸音。予曰。無可改處乎。民始曰。儘好矣。予曰。升補。幾何爲之云乎。民始曰。今日爲五抄云矣。予曰。鞫事。今則惟吉又物故。諸囚將酌處矣。民始曰。到今。更無究覈者矣。
정조 3년 · 강
承旨。持公事入侍于誠正閣。
정조 3년 · 목
政院以來初一日。取稟也。
정조 3년 · 강
咸鏡監司徐浩修。上疏請往省先瓏。賜批許之。
정조 3년 · 강
大司憲鄭昌順。疏論諸賊。仍自引。賜批。
정조 3년 · 목
疏略曰。今此合辭諸賊之罪。經年閱歲。上下相持。元惡大憝。久逭典刑。凶徒無所懲畏。幷乞快賜允從。伏見擧條下者。以慶尙左兵使白東俊緘辭啓本中。功議有無之不爲付標。至有承宣請推之事。漫不省察。有此做錯。乞賜諒察。亟命鐫削。批以。卿其勿辭。行公。
정조 3년 · 강
命喬桐府使。明日辭朝。
정조 3년 · 목
敎曰。鎭厚惟吉。皆是極逆。而經先物故。此獄事。今無更問之端。而至於元榦。雖脫空於本事。一段凶言。終無別白發明。則不可傅生。而究其情節。亦不無參恕者。罪人李元榦。遠地定配。罪人鄭益華。親密於趾賊。旣出於鞫招。而本事差有間焉。亦爲定配。待城門開。卽爲發配。○義禁府。以元榦鍾城府。益華固城縣定配押送。啓。
정조 3년 · 강
命諸囚。皆令明日捧供。
정조 3년 · 목
敎曰。保放諸囚。皆令明日捧供以聞。其中巡邏被捉人。爲日已久。仍卽分揀放送。
정조 3년 · 강
命李千奉等。幷嚴刑得情。
정조 3년 · 목
刑曹啓言。殺獄罪人李千奉。請嚴刑得情。敎以。各別嚴刑。期於得情。又啓言。僞寶罪人朴★(玉+善)。請嚴刑取服。敎以。除尋常。各別嚴刑。期於得情。又啓言。僞寶罪人金奉鎭。請嚴刑輸情。敎以。更加嚴刑。期於得情。
정조 3년 · 목
國榮曰。昨日之雨。誠是甘雨矣。予曰。得無不足之慮乎。國榮曰。似無不足之慮矣。予曰。罪人大春鎭寬之定配。昨夜下敎。而尙無禁府之草記。何也。國榮曰。政院。未見傳敎矣。予曰。司謁。不卽出傳而然矣。自政院招致。立庭問之。國榮曰。鎭寬大春。旣已定配。捕廳所囚干連諸罪人。亦處分似好矣。予曰。當一幷放送矣。
정조 3년 · 강
孝陵石物塗灰時。 王后陵。命一體修改。
정조 3년 · 목
禮曹啓言。 孝陵陵上石物塗灰修改。來五月初七日爲之事。啓下矣。 王后陵上。不可不同爲擧行。一體修改之意。請分付。允之。
정조 3년 · 강
玉堂聯箚。請寢鎭寬等。定配之命。仍請益華島配。賜批。校理鄭淵淳。副校理柳孟養。修撰徐有成趙鼎鎭。副修撰李殷模金宇鎭。
정조 3년 · 목
聯箚略曰。今番投書之變。振古所無之凶逆也。帳前親問。特以鎭厚獰頑之故。未卽承款。遽然經斃。神人之憤。容有極哉。況惟吉之來見鎭厚也。以述海非逆之說。爛熳酬酌。又復參涉於鎭厚投書之謀。及其元榦就捕之日。自生疑怯。欲察動靜。又訪鎭厚。前後綢繆之狀。已露於渠之口招。未及正法。經先致斃。亦是失刑之大者。至於鎭寬。則其參凶謀之事。明若觀火。大春之爲鎭厚嚆矢。所當嚴訊。直捧遲晩。而有鎭寬大春。一體定配之命。臣等不勝憂憤之忱也。若夫元榦之凶言。旣出於惟吉之招。且益華托身於趾賊之家拔跡於趾賊之手。何可以偏配薄罰而止哉。鎭厚惟吉。不可以已物故而置之。臣等謂兩賊之支屬應坐者。幷遠地散配。亟寢鎭寬大春定配之命。幷嚴鞫正法。益和亦爲加刑島配。斷不可已也。批以。鞫囚之參酌決配。非無意也。其中應坐散配事。依施。
정조 3년 · 강
大司憲鄭昌順。陳箚請諸罪人正法。賜批。
정조 3년 · 목
箚略曰。伏見傳敎下者。有鞫囚諸罪人散配之命。此固出於至仁好生之德。而至若日前投書之變。此誠千古所無之凶逆也。又況埏及鎭寬父子兄弟之間。同參情跡。昭然可知。其爲元惡。與鎭厚無間。則嚴鞫正法。斷不可已也。其餘諸罪人。亦宜亟寢酌處之命。一體嚴覈焉。至於元榦。敢發護逆之言。自歸賦邊之人。此等之類。不可不依律處斷也。批以。堂批已諭矣。
정조 3년 · 강
命漂人問情公文。令道臣査奏。
정조 3년 · 목
敎曰。觀此完伯狀聞。該鎭邊將事。極爲疏忽。其在重邊情之道。不可不處分。罷黜。本縣監。亦難免不察之罪。姑先從重推考。東萊府之近漂人。則原籍官也。如有問情公文。則此何不擧論乎。亦令道臣。査問以奏。
정조 3년 · 강
命今番干連捕廳罪人。幷放送。
정조 3년 · 강
命李鎭寬等定配。直童等移配。
정조 3년 · 목
敎曰。罪人李鎭寬大春。一體定配。○義禁府。以鎭寬三水府。大春昆陽郡定配押送。啓。允之。○刑曹啓言。量翼兩賊之緣坐。及後良移配事命下矣。翼賊子直童興陽縣蛇島。後良康津縣古今島。幷移配押送事。分付該道臣。逆量之子敬達。卽是孥籍緣坐罪人。請令義禁府擧行。允之。○義禁府。以量海子敬達。羅州牧黑山島移配爲奴押送。啓
정조 3년 · 강
命加味黃芩湯一貼。煎入。榻敎也。
정조 3년 · 목
國榮曰。昨日之雨。可謂周洽矣。予曰。幸甚矣。予曰。畿伯之雨澤狀啓。豈不稽緩乎。當此顒望之時。幸得甘雨。而不卽馳啓者。不可無責矣。國榮曰。似是不察而然矣。予曰。宿衛所節目。不可不從近爲之矣。國榮曰。此是創設者。恐不可輕易爲之。下詢大臣而議定。似好矣。予曰。卿言是矣。因御營哨官望單子。予曰。昨年因左相所奏。出擧條定式之後。軍門將官除汰則草記。新差者擬望。而雖有應遞之故。近亦有飭敎。各司公事。皆令擧實直書。不敢以有頉未差等語懸註。則觀此望單。書以未差代。事甚怪也。問啓。予曰。日前政事中。文官復職者。何處人乎。民始曰。定州人。而年過七十云矣。予曰。幾年後。復職乎。民始曰。落仕於乙亥年云矣。民始曰。端午帖製進不遠。而 惠慶宮。則與常時有異。何以爲之。予曰。勿爲製進。
정조 3년 · 강
掌令李奎緯。疏論諸逆。賜批。
정조 3년 · 목
疏略曰。嗚呼。向來諸逆之變。尙何言哉。已斃之逆。固多未施之典。而未勘之逆。尤切難測之憂。鄭妻之窮凶極惡。豈宜至今容息於覆載之間也。至於龜柱。自謂討賊。而反復作賊。乃如彼哉。況量翼★(金+奕)諸逆。凶圖旣發之後。龜柱尤無可生之法。大論經年。聖斷尙靳。國人之憂。無以解焉。早決乾斷。決降兪音焉。其餘合辭中諸罪人。幷降處分。毋怫群情。至於繡衣書啓中五人。其情犯之深淺。何以測量。而只施刑配而止哉。亦命一幷鞫問焉。批以。疏中所陳事。當留意。爾其勿辭。從速察職。
정조 3년 · 강
命鎭厚母妻女婦。放逐鄕外。
정조 3년 · 목
刑曹啓言。逆賊鎭厚惟吉等應坐諸人。一一査出矣。鎭厚母丁禧康津縣。妻舜任碧潼郡。妾舜愛泗川縣。子秉漢明川府。子婦任愛機張縣。女望愛靈巖郡。姪聖雲朔州府。幷邊遠定配押送。庶母慶海。丁梅時在廣州地云。慶海務安縣。丁梅鐵山府定配事。發關分付。罪人惟吉帳籍。自京兆。雖已考來。而惟吉本居廣州。應坐諸人。或慮有未盡入籍者。故使地方官。査出事。已爲發關。待其報來。一體發配。而其中惟吉弟惟喆。姪國衡。自捕廳。先已捉來。惟吉南海縣。國衡昌城府定配。敎以。鎭厚雖極凶獰。而旣未正法。又與已前諸賊。情狀猶有間焉。母妻女婦等女人。勿配。放逐鄕外。但令該地方官。更不得入京住着可也。至於惟吉族屬散配事。昨欲下敎。而夜深未果矣。渠與鎭厚。一而二。二而一。則設有如許處分。固無不可。而至渠遲晩。卽知情也。雖不經斃而正法。知情之律。不過只誅其身。則此似法外之事。宜亦無足有所議。勿論。亦以此意分付該道。
정조 3년 · 강
命滯囚照律開坐擧行。
정조 3년 · 목
敎曰。該府滯囚甚多。議處公事。方令判下。照律開坐。亦勿遲滯擧行事。分付。
정조 3년 · 목
敎曰。以今日內人出入事觀之。近來閽禁之蕩然。可推而知。申飭各門及兵曹。跟隨及雜人。另加嚴飭。
정조 3년 · 강
王大妃殿進御一錢重人蔘粟米飮調竹瀝薑汁一貼。命煎入。榻敎也。
정조 3년 · 목
予曰。洪忠兵使拿來草記。尙未啓下。而都事之下直何故也。國榮曰。政院不察而捧入云矣。予曰。儒賢上來乎。國榮曰。昨夕入城云矣。予曰。金齊行亦有上來之消息乎。國榮曰。故未聞知矣。予曰。政官入來乎。民始曰。俄出再牌。姑無去來矣。予曰。守令有幾窠乎。民始曰。只有德山一窠矣。予曰。人才薦事。何以爲之乎。民始曰。廟堂姑未議定云矣。
정조 3년 · 강
召見慶尙左兵使李文德。洪忠兵使吳載熙。慶尙左水使李筞于熙政堂。
정조 3년 · 강
戶曹參判宋德相。陳疏乞遞本兼諸職。賜批。
정조 3년 · 목
疏略曰。臣起自草萊。過蒙殊遇。臣是何人。敢當此數。昨始扶曳病軀。來伏私次。仍念臣虛帶職名。今幾日月。至於金吾兼銜。責重議讞。以臣癃老。實難冒當。本兼諸職。一倂許遞。仍治臣前後違傲之辜。批以。知卿入京。欣慰曷可云諭。俟病小間。卽爲造朝。庸副予懸企之望。至於疏中本兼乞解云云。所辭過矣。宜不允。更望卿之安心。勿復過讓也。仍命遣史官傳諭。
정조 3년 · 강
敦寧都正李秉謨。疏陳無敦寧乞遞。批下該曹稟處。
정조 3년 · 강
行召對于熙政堂。承旨徐有防。玉堂鄭淵淳李殷模。假注書徐鼎修。史官徐龍輔鄭東浚。
정조 3년 · 강
命前留守李福源及戶郞監察。幷敍用。
정조 3년 · 목
敎曰。前留守李福源敍用。又敎曰。向者處分。卽申法之意。而究其弊源。自是流來謬習。雖謂之令前公罪可也。況其時判堂。旣已收敍。則宜有參恕之道。戶曹料祿色及頒祿回倉郎廳監察。一幷蕩滌敍用。如是下敎者。非忽於法綱而然也。此後又有現發者。亦當用常律。以此一體嚴飭。又敎曰。近來侍從苟艱。堂上堂下被罪人。幷令書入。
정조 3년 · 강
遞承旨金思穆。以申應顯代之。
정조 3년 · 목
敎曰。昨日朴宗厚處分傳敎中。以此外前官之如有入於現告者。不可事同罰異。皆依宗厚例。以公律勘處之意下敎。仍命以如無捧現告之人。則句語。使之抹去頒布矣。該房旣承筵敎。以不當抹去之句語。輕先抹去。致使許多前官。幾皆以本律混同發配。事係大不察。該房承旨金思穆遞差。又敎曰。行副司直申應顯。承旨除授。
정조 3년 · 목
因吏曹判書參判牌招啓辭。敎以。將値夜深。政官牌去來催促。使之趁卽開政。
정조 3년 · 강
有政。吏曹參判兪彦鎬。參議柳戇。兵曹判書李徽之進。
정조 3년 · 목
敎曰。亞尹玉堂金吾堂上幷許遞。今日政差出。○以李師曾爲掌令。徐有成爲修撰。李性源爲右尹。沈頤之爲同義禁。李晶煥爲德山縣監。安川君烓爲都總管。
정조 3년 · 강
命連山縣監朴宗厚。已爲酌處勿論。
정조 3년 · 목
刑曹。以宗厚等請移義禁府處之。允之。敎以。朴宗厚。先以他事被囚。已爲酌處。此則勿論。
정조 3년 · 강
重推慶尙左水使李筞及氷庫堂郞。
정조 3년 · 목
承旨徐有防啓言。慶尙左水使李筞。筵席奏對。擧措駭眼。請從重推考。從之。又啓言。內氷庫頒氷單子。不善修整。以致落漏。當該郎廳。請從重推考。從之。敎以。此等瞭然易知之事。不善檢察。致勤詢問。該堂從重推考。
정조 3년 · 목
予曰。大 享在近。而典牲提調。以在外人首擬者。何故也。國榮曰。似是銓官不察而然矣。予曰。次對。欲於明日進定。肄儀雖相値。過行後來會。則無妨耶。國榮曰。明日進定似好矣。予曰。御營哨官。望終無去處云乎。民始曰。初不啓下云矣。予曰。明日次對。隸儀後當爲之。隸儀開門前爲之事。分付。予曰。北伯何當辭朝云乎。民始曰。册子校正之役。似難速畢。姑未知何當辭朝矣。
정조 3년 · 강
咸鏡監司徐浩修。疏辭新除藩任。賜例批。
정조 3년 · 강
諸承旨。持公事入侍于誠正閣。仍行召對。承旨申應顯。玉堂鄭淵淳金宇鎭假注書徐鼎修。史官徐龍輔鄭東浚。
정조 3년 · 목
講近思錄。○敎曰。漕運差使員入侍。予曰。漕船皆無事到泊乎。法聖僉使金漢謙曰。自朝家申飭旣嚴。僉使與各該邑。監色眼同騎船。各別禁飭。故近年則無添載之弊矣。予曰。漕船所載穀。都數爲幾何。漢謙曰。田稅大同穀。合爲二萬二千五百七十七石零矣。予曰。各船沙格。凡幾名乎。漢謙曰。每船沙格一名。格軍十五名矣。予曰。漕軍輩。不以爲苦役乎。漢謙曰。以給在家糧。故渠輩皆樂從矣。予曰。尺文卽爲出給。則格軍輩以爲幸乎。漢謙曰然矣。予曰。明日次對。戶判勿爲入來。點船催促爲之之意。自政院分付。予曰。湖南昨年年事何如。漢謙曰。雖不至慘凶。而開春以後。市直聳貴。民食甚艱矣。予曰。蔀屋殘民。能不至流離捐瘠之患否。漢謙曰。不至此境矣。予曰。今年農形何如。漢謙曰。今年則雨暘均適。附種及時。而麥亦大豐矣。
정조 3년 · 강
命明日次對晩食前來會。
정조 3년 · 목
敎曰。明日次對。肄儀後當爲之。晩食前來會事。分付。
정조 3년 · 강
命柳匡天等敍用。
정조 3년 · 목
因罷散人別單。敎以。前掌令柳匡天。前正言韓晩裕尹得孚。前修撰李儒慶。前持平金叙九。前牧使黃最彦。幷敍用。前郡守李奎緯。前御史林濟遠。前掌令柳雲羽申熠。前牧使柳烱李文源。幷蕩滌敍用。又敎曰。前監司趙時俊。一體敍用。
정조 3년 · 강
命行首宣傳官。削職重勘。
정조 3년 · 목
敎曰。昨有宣傳官來待之敎。而今無待令者。事之駭然。前所未聞。行首宣傳官。爲先削職。下該府。從重勘律。其餘宣傳官。下該府。拿問定罪。
정조 3년 · 강
召見承旨洪國榮鄭民始。宣傳官吳毅常李晢朴基爀白東運于誠正閣。
정조 3년 · 목
予曰。大臣備局堂上。皆已入來乎。國榮曰。俄已入來矣。予曰。御營哨官望。昨年九月落點。而尙不頒布云。必是政院之遺漏矣。國榮曰。臣未的知。而事甚可怪矣。予曰。今日次對。備堂懸病者。何其多也。國榮曰。他堂則未知事故之何如。而兪彦鎬李性源。尙不行公。自上申飭似好矣。予曰。好矣。予曰。爾等聞入侍之命乎。毅常等曰。臣等皆聞之矣。予曰。爾等皆聞之。而行首宣傳官獨未聞之乎。毅常等曰。臣等皆聞之行首。行首豈有不聞之理乎。
정조 3년 · 강
御熙政堂。行晝講及次對。仍召見書狀官趙時偉。特進官李重祜。知事李徽之。承旨洪檢。玉堂鄭淵淳。假注書徐鼎修。史官徐龍輔鄭東浚安川君烓。
정조 3년 · 목
講論語。○予謂領議政金尙喆曰。卿子以儒臣登筵。卿心必多欣喜矣。尙喆曰。臣之前後受恩。如天罔極。而臣之賤息。又蒙特恩。猥廁橫經之列。轉益危懼。不知所達矣。左議政徐命善曰。金宇鎭文學才猷。固已夙成。今始此任。亦云晩矣。予曰。自在春坊。已知其夙成矣。尙喆曰。聞使臣之言。則皇帝明年年滿七十。雖有勿爲稱慶之詔。而彼中物議。皆以爲不可無陳賀之擧云。然則我國亦不可無表賀之節。而若待明年八月皇帝生日。始遣別使。則恐未免太晩。未知何以則爲便好。故敢達矣。予曰。若待明年八月。則果太晩矣。尙喆曰。彼國陳賀。旣以歲礿擧行。則我國表賀亦不可留待八月。且於歲初別送使臣。則正使別使之一時俱送。亦多非便。臣意則冬至使仍兼別使。而以陳賀歸重。方物等節。加數添封。似爲俱便。且康熙之年滿七十。初無我國遣使表賀之擧。而近來事。蓋不可膠守前例矣。予曰。更加商量而爲之好矣。予曰。徐有慶以沈檀事。更爲陳疏。而其事果何如。尙喆曰。伊時文蹟。臣固未見。徐有慶則似必有所見而然也。予曰。沈檀事。 先朝旣已疏釋而無餘。又命錄用其子孫。則今與賊鏡幷稱。而無所分間者。無或太過乎。國榮曰。 先朝旣已疏釋。則到今固不當與賊鏡幷稱。而徐有慶則以辛壬禍家之人。凡於此等事。其憤痛讎嫉。雖或有過當處。而究其情理。則亦無怪矣。命善曰。都憲旣以極逆知之。則先請追奪。似無所不可矣。予曰。然矣。予謂命善曰。實錄幾何爲之乎。命善曰。其中黃景源柳戇。幾盡了當。而尙未校正云。此不可不一番釐正。而曾前亦有釐正堂上別爲差下之例矣。予曰。實錄之若是遷延。極爲可悶。而至於柳戇。則尙此遲滯。猶未校正云者。尤極駭然矣。自政院問之。如未修正。直捧禁推傳旨。予曰。萬里行役。善爲往來乎。時偉曰。幸蒙威靈。得以無事往來矣。
정조 3년 · 강
命洪川縣火藥。以春川等邑推移還充。原州散債。一幷蕩減。
정조 3년 · 목
領議政金尙喆啓言。江原監司李亨達狀啓。以爲洪川縣軍器火藥。沒數燒燼。不可一時空虛。春川麟蹄橫城等邑火藥。分數推移移上。待其措備。卽爲還充事。令廟堂稟處矣。火藥燒燼邑。若無目下遺在。事極疏虞。依狀請。以隣近邑所在。姑先推移之意。分付。原州積年散債都數。爲一萬二千兩。每年取殖一千二百兩。添補於將士支放。而當初債卷。已成鬼錄。故徵於子孫。而延及戚姻。往往有自願爲奴婢者。所見愁慘。今方鳩聚一千兩錢。補用公下。而計減其利錢。明年爲始。自營門某條。充給支放不足之數。債錢一幷焚卷。奴婢卽爲放良。而萬餘兩公債。不敢擅自蕩減。請令廟堂稟旨分付矣。諸道殖利之債。實爲莫大之痼弊。而今道臣如是拮据。有自焚卷之擧。誠甚感歎。流來本錢。依所請蕩減之意請分付。幷從之。
정조 3년 · 강
命鐵山等邑燒戶恤典。以會付耗穀題給。
정조 3년 · 목
領議政金尙喆啓言。平安監司金鍾秀狀啓。以爲鐵山府民家失火。延燒爲八十一戶。人物爛死一名。順川郡民家失火。延燒爲十七戶。從前有會付耗穀題給之例。今此兩邑失火民人等。考例施行事。請令廟堂稟旨分付矣。燒死人恤典。當自該曹擧行。而會付耗穀之分等題給。亦例也。依狀請施行之意。請分付從之。
정조 3년 · 강
減下備局有司堂上鄭尙淳。貢市堂上鄭民始。差下有司堂上兪彦鎬。貢市堂上李性源。
정조 3년 · 목
領議政金尙喆啓言。吏曹判書鄭尙淳。備局有司堂上。左承旨鄭民始貢市堂上。俱係劇任。勢難强責。請幷減下。吏曹參判兪彦鎬備局有司堂上。右尹李性源貢市堂上。請差下。幷從之。
정조 3년 · 강
遞禮曹判書李重祜。改差慶尙左水使李策。
정조 3년 · 목
領議政金尙喆啓言。禮曹判書李重祜。方有脚疾。太廟親享時。贊禮之任。勢難爲之云。請姑許遞。從之。○左議政徐命善啓言。慶尙左水使李策。雖以日昨承宣請推之啓觀之。其擧措之駭眼可知。不必以此永棄其人。而至於邊閫。與他自別。不可不另擇。今雖辭朝。爲日未久。請改差。從之。
정조 3년 · 강
命宿衛所控輦槍劍等軍。各別擇差。自本所劃出。禁衛營把總吳載重特資。
정조 3년 · 목
承旨洪國榮啓言。近來宿衛軍校。何莫非緊重。而至於控輦槍劍等軍。實是衛內之親兵。事體自別。且其領率將官之勞苦。亦非他將官之比。當有酬勞之道。臣意則從今以後。各別擇差。仍定朔數。準朔隨階遷轉。或陞品除職似好。請下詢大臣處之。予詢大臣。領議政金尙喆啓言。如是變通似好矣。左議政徐命善啓言。緊重之地。宜先另擇。久任之道。莫若激勸。所請甚好矣。從之。敎以。如是定式之後。不可不擇人。自各其營。報本所。自本所晝出。國榮啓言。禁衛營槍劍把總吳載重。前後勤勞。宜有褒賞之道矣。敎以。特爲加資。
정조 3년 · 강
遞校理趙尙鎭。修撰金履禧。
정조 3년 · 목
敎曰。校理趙尙鎭。修撰金履禧。聞有實恙云。許遞。
정조 3년 · 강
副修撰金宇鎭。陳疏乞遞春秋兼銜。批下該曹稟處。
정조 3년 · 목
宇鎭與其父領春秋尙喆。有春秋兼銜應避之嫌也。
정조 3년 · 강
大司憲徐有慶。疏彈沈墣。賜批。
정조 3년 · 목
疏略曰。卽聞前正言沈墣。以臣向來啓辭中鏡檀二字。有爲其祖訟下擊鼓之擧云。臣雖年稚。未及目睹辛壬事。而亦嘗習聞於臣祖臣父痛冤之私語。且有當時事實之錄傳。臣未嘗不追思披閱。拊心傷痛也。噫。檀之醜正戕賢。自是伎倆。而當鐫輩構誣先正之日。爲其鷹犬。及夫甲戌改紀之後。癈棄不復者。殆三十年。辛丑冬。賊鏡之凶疏出。國事一變。而檀與鏡賊。首被天官長貳之際。及其初政。汲用己巳凶孼。其後判金之擢。京兆之除。皆在鏡獨政之時。至於名出白望之告。又發於鄭宇寬之招。而輒皆諉以亂言。按獄自如。至若尙檢事出之後。揆以獄體。宜先請拿嚴覈。而檀則不然。首發不必鞫問。斯速正刑。蓋尙檢卽鏡賊之尹寧邊時率來。而卯育於益昌者也。雖以乙巳後諸臣之論列檀者見之。其負犯之重。不可誣也。今欲以此而反作自明之欛柄。其亦可笑也。臣於是乎。不得不略論當時之實蹟。疏啓之可據。而臣至痛在心。積憤未洩。乃與凶醜之裔。有若對下者然。困殢極矣。尙復何言哉。批以。卿是禍家餘生。無怪其痛心於此等事。而 先王朝於沈檀。前後昭釋果如何。卿以後生。不甚商量。有此噴 ★(口+蒪) 。太欠穩當。其孫之鳴冤。烏可已乎。
정조 3년 · 강
宗廟親享祭文六句。 永寧殿攝享祭文四句。命製入。
정조 3년 · 목
敎曰。予豈不云旣灌以後不欲觀乎。讀祝將事之際。凡在駿奔之列者。不無跂倚欠伸之歎。此皆浮文勝實而然也。朝筵儒臣。因文義陳達。亦一推類處也。 宗廟親享祭文。六句製入。 永寧殿攝享祭文。以四句製入。
정조 3년 · 강
遞藝文提學黃景源。大司憲徐有慶。
정조 3년 · 목
敎曰。俄以實錄事下敎。黃景源所帶藝文提學。許遞。又敎曰。大司憲徐有慶。勢難行公。許遞。
정조 3년 · 강
以洪和輔爲慶尙右兵使。
정조 3년 · 목
敎曰。慶尙右兵使。今日口傳差出。
정조 3년 · 강
命武臣堂上例勘坐罷幷敍用。
정조 3년 · 목
敎曰。閫帥排望乏人。武臣堂上例勘坐罷人員。一幷敍用。
정조 3년 · 목
以鄭昌順爲大司憲。柳孟養爲副校理。趙鼎鎭爲修撰。鄭光漢爲禮曹判書。曺學臣爲慶尙左水使。
정조 3년 · 강
命時囚田翊顯等。更招以聞。
정조 3년 · 목
義禁府啓言。宣傳官田翊顯李長爀等。不卽待令之罪。請上裁。敎以。諸囚之供。皆以未能詳聞入侍之下敎於朴基爀處。欲爲發明之端。是乃再昨夜招見入直宣傳官後。出番諸宣傳官。使之明日來待。則伊時承敎者。卽白東運也。供中不言承敎之東運。但指未承敎之基爀。欲爲粧撰者。其果成說乎。出番宣傳官中。昨日未及先散去之數人處招問。則亦皆以爲得聞來待之敎爲對。則渠輩俱是出番人。而數人者所得聞之之事。渠輩耳亦豈有獨不得聞之理乎。更捧口招以聞。今此粧撰之說。如出一口。亦必有首倡之人。幷以使卽自現。
정조 3년 · 강
金吾。以時囚沈墣供辭啓。
정조 3년 · 목
該府啓言。前正言沈墣擊鼓供辭。請上裁。允之。敎以。 先朝於乃祖。旣已昭釋無餘。到今別無可以申暴者。句語則臺啓體重。雖不抹去。朝廷已知其過當。
정조 3년 · 강
命宣傳官田翊顯等。附過放送。朴基爀等。令兵曹決棍。
정조 3년 · 목
敎曰。在囚宣傳官之供。亦不可謂直歸無據之科。究厥委折。皆是朴基爀白東運未瑩之致。何必更問。宣傳官田翊顯等。附過帶職放送。至於行首宣傳官李長爀。入侍之命。未能詳細承聞。姑與他囚無異。身爲首任。無論分明不分明。旣聞基爀云云之說。則少須臾恭俟處分。有何難事。焉敢輕自倡。論散去乎。然削職之罰。足勘其罪。而本事旣脫空。更施重勘之律。猶屬過當。分揀附過放送。宣傳官朴基爀白東運等。誤聽下敎之事。不傳來待之命。所當重加處分。而俱是痴騃無知識之流。姑從末勘過齋後。幷令兵曹決棍九度
정조 3년 · 강
宗廟夏享香祝命親押。
정조 3년 · 강
王大妃殿進御加減蔘香散五帖。命製入。榻敎也。
정조 3년 · 목
予曰。實錄纂輯。黃景源及柳戇。至今遲滯云。故使之十日內修正。而汗靑之無期。誠可悶矣。國榮曰。連加申飭。則必當惕念爲之矣。予曰。今年稅船。幾皆無弊來到。可幸矣。國榮曰。然矣。而連伏見諸道農形狀啓。今年則庶有豐登之望。亦甚喜幸矣。予曰。然矣。予曰。儒賢何當入來云乎。國榮曰。行役之餘。不無憊病。未卽出肅云矣。予曰。明間欲召見矣。予曰。別軍職具純。十日內上來之意。卽爲行關事。分付兵曹。
정조 3년 · 목
敎曰。應製居首三中一弘文館校理李泰永。貂皮笠耳掩一部賜給。之次三中兵曹佐郞崔顯重。中鹿皮一令賜給。之次三下承政院左副承旨洪檢。權知承文。副正字徐鼎修。各紙五卷筆五枝墨三笏賜給。修撰金宇鎭。檢閱鄭東浚。雖未入格。有批句。紙三卷筆五枝墨二笏賜給。
정조 3년 · 목
承旨鄭民始啓言。朔書亦是課試之法。而近來被抄之人。擧皆稱頉不書。至於今番篆字四張。而極矣。事體所在。誠極駭然。所當直捧禁推傳旨。而須屬令前。不書諸人。姑先從重推考。此後則各別申飭。俾無如前稱托之弊。且楷篆各有所抄。而篆抄者或書楷字。楷抄者或書篆字。各自任便。有非法意。此亦一體申飭。過科後。例卽抄啓應書之人。而昨年偶不抄啓。應抄者。多在未抄中。今雖過時。請亦爲抄啓。從之。
정조 3년 · 강
命再明日擧動時。留陣安徐。
정조 3년 · 강
命明日入侍事。傳諭儒賢處。
정조 3년 · 목
敎曰。宿疴想已痊可。明日親押後入侍事。明朝遣史官。傳諭于儒賢處。
정조 3년 · 강
命慶尙左水使曺學臣。明日辭朝。
정조 3년 · 강
詣宣政殿。親押 太廟夏享香祝。
정조 3년 · 목
具翼善冠袞龍袍。就褥位。親押如儀訖。還內。
정조 3년 · 목
予曰。儒賢入來乎。國榮曰。姑未入來矣。予曰。畿伯狀啓所云。分院所屬侵漁之弊。不可不釐正矣。廣州六面數千戶之民。將不無渙散之慮。豈不可悶。國榮曰。分院此弊。果滋甚矣。旣已登聞之後。不可仍置。令廟堂釐革似好矣。予曰。完伯何間下直云乎。民始曰。十一日當辭朝云矣。
정조 3년 · 강
召見儒賢宋德相。慶尙左水使曺學臣于熙政堂。
정조 3년 · 목
予曰。當此暑炎。善爲往返。良用欣幸。德相曰。伏蒙聖恩。善爲往來矣。予曰。誌文姑未製出。故尙未下送矣。德相曰。碑面大字。旣以書下。又有誌文親製之敎。臣之闔門感泣矣。予曰。久未見卿矣。其間或有可奏之事乎。德相曰。臣雖在外。而朝家擧措。時或得聞。有好事。則喜而忘寢。有不好事。則不勝憂惶耳。以目下事言之。前都憲啓辭。以鏡檀二字起鬧云。此非都憲之所創出。自古公議。而渠輩敢爲嗚冤之擧云。極爲痛駭。當辛壬誣獄。檀爲判金吾。雖暫遞而終始皆當。則渠豈敢發明乎。以臣所見。都憲之啓。亦甚歇後矣。 先大王每以事關聖躬。務爲含容。而徵討之擧。安知不有待於後嗣乎。檀之罪犯。應施追奪之典。而尙未果焉。可謂失刑矣。予曰。卿言亦然。而予亦有料量者矣。檀之罪犯。非曰無之。而比於鏡賊。豈無分間乎。李光佐之流。 先朝旣皆追施典刑。則何獨於檀而有所寬貸乎。且鏡之罪惡。萬古所無。而今乃與檀幷稱。則鏡之罪。亦有反輕之慮矣。前都憲雖是禍家餘生。而下語則似不稱停矣。且其啓辭。外面觀之。非不云好。而世自有公議。安知其間無主張之人乎。卿則新自鄕來。恐未及聞知而然矣。德相曰。檀之罪。與賊鏡。果有異矣。但今番都憲處分。顯有立落。竊恐聖心猶未三思而然矣。予曰。予意有所料量而然矣。德相曰。人材成就。在於培養。而培養之道。不可不著實爲之。近聞太學月三講。姑未擧行。各邑校授。亦無實效。使大司成。成其一定節目而擧行。則必有效矣。予曰。卿言好矣。依此爲之。德相曰。髢髮事。曾有仰奏。而諸議不一。尙未停當云矣。予曰。儒賢之意。蓋出於祛奢崇儉之意。而天下事。必先治其本。而後末流之弊。可以除矣。近日侈風漸成。不特髢髮一事也。若使在朝之臣。皆能克去侈習。全尙節儉。則至若髢髮等。不期禁而自禁。今若徒治其末。則奢侈之習。安知不愈往愈甚乎。且若禁髢髮。則當用花冠之製。而此亦餙以珠翠。其費殆過於髢髮。至於下賤。亦不可幷用花冠。則此亦難處。故尙此咨且耳。德相曰。臣所帶職務。緣臣久曠。程夫子爲經筵官。以入論君德。出理刑獄。爲辭免之端。臣之所帶。雖異詞訟之職。而議讞獄理。亦甚不安。故尙未行公矣。予曰。此等閒漫之職。不可不依所請許遞。而至於他職。決不可遞矣。予曰。儒賢旣已上來。自此可以頻頻相見矣。德相曰。經筵則謹當不辭矣。予曰。慶尙左水使入侍。予曰。出自近侍。必須勉旃。無負委寄之意也。
정조 3년 · 강
遞戶曹參判同義禁宋德相。
정조 3년 · 목
敎曰。儒賢引程夫子言。有此縷縷辭勉之筵奏。所帶戶曹參判及同義禁之任。特爲許遞。以安其心。
정조 3년 · 강
命分院侵漁之弊。令廟堂釐革。
정조 3년 · 목
敎曰。今覽京畿道臣狀聞。廣州六面數千戶之爲分院所屬。浸漁之弊。可謂滋甚。況其中不正名色。非至一二。此不大加釐正。此面之民。其將渙散而後已。其令廟堂卽爲釐革後草記。
정조 3년 · 강
詣 宗廟齋宿。
정조 3년 · 목
具遠遊冠絳紗袍。乘輿出仁和門。詣仁政門外。降輿乘輦出敦化門。詣 宗廟大門外。降輦乘輿。至齋室門外。降輿。入齋室。改具冕服。出齋室。步由東門。詣板位。行禮訖。陞詣 殿內。奉審各 室後仍行省器禮。予曰。祝史告潔。聲甚低微。當該祝史。事過後拿處。詣第六 室。命 廟司奉出册寶奉審。予曰。戶禮判與郎廳。持新袱入侍。 大王位金寶一。 端敬王后上諡號玉册一八貼。金寶一。 章敬王后金寶一。 聖烈大王大妃金寶一。 聖慈仁明大王大妃金寶一。 文定王后金寶一。次次奉審。只拭去塵埃。袱則皆用舊件。予曰。今番則册寶裹袱。別無可以改備者矣。命 廟司還爲奉安訖。還出東門。步詣 永寧殿。就板位。行禮訖。陞詣殿內。奉審各 室。仍行省器禮。詣第四 室。命廟司奉出册寶。 大王位金寶一。 懿惠王后金寶一。奉審。只拭去塵埃。袱則仍用舊件。幷還安訖。出東門。詣齋室。改具遠遊冠絳紗袍。詣省牲位。予曰。諸大祝。以次序立。勿爲亂次行禮也。還入齋室。
정조 3년 · 강
召見 宗廟都提調以下于齋室。都提調徐命善。提調洪國榮。承旨鄭民始。副奉事柳曾養。
정조 3년 · 목
予曰。今番修理。幾處爲之乎。曾養曰。 永寧殿月廊等處及典祀廳。盡爲修理矣。予曰。望 廟樓亦爲修理乎。曾養曰。只改丹靑矣。予曰。物力入幾何乎。曾養曰。營繕進排外。自戶曹區劃者。合爲錢百五十貫矣。予曰。 祭官房亦盡爲修改乎。曾養曰。然矣。而此後則令各自隨毀隨補矣。予曰。今番修理。煥然一新。誠可幸也。命善曰。郎廳甚勤幹。故善爲修改之役矣。予曰。如此郎廳。不可不久任矣。予命召入守僕。講笏記。予曰。守僕輩。連爲習講乎。命善曰。每朔連爲試講矣。予曰。 社稷守僕輩。亦善爲此乎。命善曰。 社稷則 祭享不頻。故頗生疏矣。予曰。壬子年修理時。賞典何如。國榮曰。考見政院日記。則 廟司與監役。幷陞敍矣。予曰。 廟司之修擧。不可無賞典矣。予曰。典樂持入樂章所謄册子。予詢迎送神曲及俗雅樂節。仍予曰。册子甚弊。自今新謄用之。
정조 3년 · 강
宗廟副奉事柳曾養。命六品遷轉。監役官鄭若淳陞敍。
정조 3년 · 목
敎曰。 廟內大小公廨。向因本署提擧之言。使之修葺矣。浩役易完。擧皆煥然。殊可嘉也。監董本署副奉事柳曾養。六品遷轉。待 廟官參上窠調用。典祀廳監役官繕工假監役鄭若淳陞敍。
정조 3년 · 목
敎曰。日氣猶與寒節有異。 祭官必皆沐俗事申飭。
정조 3년 · 강
命佾舞樂工。右副承旨摘奸以奏。榻敎也。
정조 3년 · 목
時至。具冕服。出齋殿。由東門。就板位。行四拜禮。詣盥洗位。盥洗。禮儀使禮曹判書鄭光漢。導詣第一 室神位前。三上 香奠幣。進幣爵酒官。吏曹判書鄭尙淳。次詣各 室神位前。上 香奠幣。幷如上儀。大祝讀祝訖。降復位。亞獻官終獻官。行禮如儀。行飮福禮望燎禮。禮畢。出東門。還齋室。具遠遊冠絳紗袍。出齋殿。乘輿。至大門外。降輿乘輦。○敎曰。今夜弛禁事。分付巡邏營門衙門。自昨年臺疏後。閭巷笙歌。有出禁之弊云。今夜則亦勿出禁事。分付法司。○入敦化門。至協陽門外。降輦乘輿。還內。
정조 3년 · 강
召見大臣以下于奎章閣。左議政徐命善。判府事徐命膺。司直具允鈺。兵曹判書李徽之。江華留守洪樂純。咸鏡監司徐浩修。吏曹判書兪彦鎬。承旨洪國榮鄭民始李義翊徐有防申應顯。兵曹參議洪樂彬。直閣鄭志儉。
정조 3년 · 목
予曰。今日則燈夕也。闕內亦有燃燈古事。而日氣甚好。故適召見卿等矣。命善曰。如此佳節。召見臣隣。從容賜對。亦是導宣和氣。賁飾太平之一端矣。予曰。卿言好矣。
정조 3년 · 강
持平朴聖泰。正言盧瑞國。避嫌乞遞。幷賜批。
정조 3년 · 목
聖泰避嫌略曰。大臣以禁吏之攔入政府。至有該禁吏捉囚照律之擧。此已臣難安之端。而又聞大臣。以紙牌出禁。旣是朝禁爲言云云。臣於是尤不勝瞿然。始考昨秋朝紙所出。則果以原牌之不足。多用紙牌之爲弊。出擧條申禁矣。今此出禁。是臣詣臺時。依例出禁者。而卽私居與投牋也。所謂私居。本有木牌。而出禁之際。書塡禁吏姓名及時限遲速於踏印小紙。而名之曰題目。幷與木牌而給之者。自是諸法司通行之規。至於投牋。元無木牌。而旣係當禁。前後府例。皆以踏印紙牌行之。故臣亦依近例出禁。而該吏果捉投牋於政府之內矣。此雖與原牌之不足。多用紙牌有異。而大臣。旣以此別肉題目及投牋紙牌幷謂朝禁。以臣所出。有若冒犯者然。臣豈可諉之以事件之不同。有所自恕乎。宜卽自引。而連値淸齋。今始來避。所失尤大矣。何敢晏然仍據於臺次乎。請遞臣職。○瑞國避嫌略曰。昨因享祀。隨參陪班。而不能檢察依幕。至有承宣請推之擧。何可晏然於臺次乎。請遞臣職。幷批以。勿辭。退待物論。
정조 3년 · 강
大司諫金文淳。陳疏徵討。賜批。
정조 3년 · 목
疏略曰。目今首惡之未伏法者。卽鄭妻龜柱二賊也。今日請誅之論。豈但爲徵討之義而已。至於相福瑩中宗集等之爲麟謙倀鬼。而尙逭三尺之嚴者。是亦有國以來。所未有之失政。而向者量鐉翼諸賊之罪。卽是能述範同流之惡。而有非諸賊之比。今者繡啓之璟等諸凶。卽其一串之惡也。噫。賊淵出。而麟雲綢繆之情畢露。逆聖拿。而量鐉陰慘之謀始現。顧此五人之罪。決不可散配而止。嚴鞫之請。亦須不日而從之也。亟加三思。快揮乾斷。以副擧國臣民之望焉。批以。爾言雖甚勤渠。靳允。非無所據也。爾其勿辭。察職。
정조 3년 · 강
命分院侵漁之弊。從長蘇除。
정조 3년 · 목
備邊司啓言。因京畿監司鄭昌聖狀聞。廣州分院侵漁之弊。釐革後草記事命下矣。分院許多工匠之每年糧料。自有元定之數。而秋後穀物。自分院徵稅之。故有此濫捧之弊。所謂柴穀豆。若自本府收納於燔所。則可以除分院法外侵漁之弊。自今秋。依此擧行之意。分付地方官。至於家戶米。則民人輩。居在柴場之內。一年取薪。皆從此出。故分院捧米。槪由於此。而當初三斗。今減爲一斗五升。燔役事勢。雖難一向剋減。其在恤民之道。亦不可不念。而勿論柴穀與戶米。方令本府捧稅。就其中。可捧可減。亦爲査實釐正。往復該院。更爲定式施行之意。請分付。敎以。凡係爲民之弊者。無論鉅細。固當隨卽釐革。期於奠居。況此廣州六面之民。切肥之弊乎。依此回啓。卽爲分付本道。從長蘇除舊瘼。擧行形止。仍令狀聞。
정조 3년 · 강
諸承旨。持公事入侍于誠正閣。仍行召對。承旨申應顯。玉堂柳孟養趙鼎鎭。假注書徐鼎修。史官徐龍輔鄭東浚。
정조 3년 · 강
命隨駕軍兵乾犒饋。今日內頒給。明日習陣。置之。
정조 3년 · 목
敎曰。適値名節。且經露處之故。朝者隨駕衛內外各營軍兵。特命以乾犒饋分給矣。予意在軫念。各營。皆今日內頒給事分付。又敎曰。軍兵勞苦可悶。明日都監習陣。置之。
정조 3년 · 목
敎曰。日昨於齋殿。招見本署 廟守僕。皆是新入生徒。擧皆曉知 享儀。口諳手鍊。無異年久隨行之類。此雖小事。可知修擧之一端。殊甚嘉尙。其在聳勸之道。不可無施賞。令該曹問名。本署應講諸守僕。各給木綿一疋。
정조 3년 · 강
命祝史魚錫齡拿處分揀。
정조 3년 · 목
因拿處傳旨。敎以。所坐不甚大段。分揀。
정조 3년 · 강
召見承旨洪國榮。藥房提調具允鈺于誠正閣。
정조 3년 · 목
予曰。昨夜特命弛禁。小民果能遊讌云乎。國榮曰。閭巷之人。莫不歡樂云矣。予曰。今日召對。儒賢當入來云乎。國榮曰。俄已入來矣。予曰。昨見箕伯狀啓。乙未年裨將事。誠可怪駭矣。國榮曰。事甚可怪。不可不一番査實矣。予曰。 永祐園展拜。久未爲之。方欲從近爲之。軍兵之勞苦。外方之貽弊。甚可悶矣。國榮曰。儀衛等節。一依京擧動例爲之。則似爲除弊之道矣。予曰。此則當下敎矣。予曰。今夕適有小饌。故召卿等矣。仍命賜饌。予曰。點船申飭。欲除外邑吏民等待之弊也。而許多穀物。久不入倉云。此豈申飭之意哉。允鈺曰。點船之後。自致遲延而然矣。予曰。今番 永祐園動駕。有所下敎。似無爲弊外邑之慮耶。承旨鄭民始曰。一依京擧動擧行。則實無爲弊之端矣。
정조 3년 · 강
減下實錄堂上黃景源柳戇。
정조 3년 · 목
實錄廳啓言。本廳都監堂上黃景源柳戇。所修實錄。今已告訖。幷減下。
정조 3년 · 강
行召對于熙政堂。經筵官宋德相。承旨徐有防。玉堂柳孟養趙鼎鎭。假注書徐鼎修。史官徐龍輔鄭東浚。
정조 3년 · 강
命講規。令玉堂知悉。
정조 3년 · 목
經筵官宋德相啓言。經筵講規。玉堂官每俯伏進講。講讀之除。聲氣局促。文義奏達。因此亦不能盡意極論。蓋聞臣僚參謁之際。不必以伏地爲禮。我朝古規卽然。而間嘗於 貞熹王后臨朝時。群臣不敢仰視。乃成規例云。至於講筵。則尤不必用此規。我朝先正諸賢。皆以坐講爲請。輒蒙許可。今亦令講官。依此例坐講。以盡啓沃之誠宜矣。敎以。以此出擧條。令玉堂知悉。
정조 3년 · 강
十三日。 永祐園命展拜。
정조 3년 · 목
敎曰。東道 陵行時。雖欲展拜。每以日力之不贍未能。而歲一展拜。已亦有昨年下敎矣。予之曠謁園所。倏焉再閱寒暑。深切霜露之感。十三日。當詣 永祐園。展拜而來。雖是郊外。便同咫尺。儀衛比城內動駕。務從簡略。以除䌓弊。以此分付畿營。凡係外方等待之節。幷依昨年下敎。切勿待令。道路亦從昨年例。由安樂峴。則又是部字內。雖地方官。勿爲待令事。一體分付。隨駕百官。亦當待吏兵曹書啓。欲爲減省。各司飯供之節。一依城內動駕例。無或一毫貽弊京司及外邑吏民之意。申飭各司。至於橋梁。已念或爲部內民之弊。年前旣治安樂峴。則便近與 景慕宮之日瞻門無異。其間別無更加修治之事。亦令京兆知悉。切勿藉此役民事。嚴飭。
정조 3년 · 목
敎曰。點船申飭擧行者。欲除外邑吏民許久等待之弊也。昨聞點船。雖因特敎爲之。而藏穀則尙稽至今。貽弊多端云。若此則頃日使戶判勿參次對。卽爲點船之意。果安在哉。事勢似有所以。殊非申飭之意。此後另加惕念。盡卽分倉入倉。俾無如前事。分付戶曹。
정조 3년 · 강
王大妃殿進御一錢五分重人蔘粟米飮。調竹瀝薑汁一貼。命煎入。榻敎也。
정조 3년 · 강
惠慶宮進服一錢五分重人蔘粟米飮一貼。命煎入。榻敎也。
정조 3년 · 강
召見大臣以下于集祥門西挾室。左議政徐命善。承旨洪國榮。都監堂上鄭光漢。韓光會金華鎭。
정조 3년 · 목
國榮曰。高陽看審地師。以爲傷龍傷脈。不可用之云。先爲看審於東郊好矣。予命左議政入侍曰。聞地師以爲。高陽不可用云。先爲往見於東郊好矣。
정조 3년 · 강
命元嬪喪服制。參考處之。祀典。依喪禮補編擧行。
정조 3년 · 목
都監堂上鄭光漢啓言。今此元嬪喪後。自上服制。以周禮觀之。則當有服制。以開元禮參考。則宜有公除。竝下詢大臣儒賢。而參考處之得宜。須有公除然後。凡係祀典。當依喪禮補編擧行。從之。
정조 3년 · 강
召見承旨洪國榮李義翊于集祥門西挾室。
정조 3년 · 목
予曰。巡監軍。依昨日仍用事分付。予曰。柳孟養追省記入直事分付。予曰。服制收議草記入來乎。義翊曰。入來矣。予曰。諸議以爲何如。義翊曰。大臣以爲。禮堂所奏。有考據。博詢處之爲好云。儒賢以爲。無可引之例云矣。國榮曰。今此服制。雖有古禮之旁照。未得已行之明據。若不審愼。則不無率爾之歎。恐有貳尊之嫌。置之爲好故。敢達。予曰。雖欲依卿所奏。服制不爲磨鍊。而有服制。然後有公除。有公除然後。國中大小 祀典。始可擧行。此蓋古人同宮之喪。三月爲之不祭之意也。是以在前國制。勿論大小喪。必過三月。然後始擧大小 祀典。自先朝丁丑補編受敎後。小喪則以公除爲限。以此之故。禮判之昨日出擧條者此也。此一段。卿意則以爲如何。國榮曰。今旣不定服制。則公除固無可論。雖於明日大小 祀典凡諸公事。似當依例擧行矣。予曰。然則依卿所奏置之也。
정조 3년 · 강
命 祀典依例擧行。
정조 3년 · 목
敎曰。知申旣奏。自明日國中 祀典。依例擧行。
정조 3년 · 강
命梓室加漆。依例擧行。
정조 3년 · 목
殯宮都監啓言。梓室加漆。當自明日爲始。而取考喪禮補編。則袵上加漆十度。漆布上加漆三度後加七度。全體加漆三度。辛未謄錄。則銀丁上加漆十度。漆布上加漆十度。而或間日或連日擧行。全體加漆。合爲三度。而此則間一日擧行矣。今番何以爲之。敎以。依例擧行。
정조 3년 · 강
惠慶宮進服加味六君子湯五貼。命製入。榻敎也。
정조 3년 · 강
召見墓所看審大臣以下于集祥門西挾室。左議政徐命善禮曹判書鄭光漢。觀象監提調鄭尙淳。都廳鄭志儉。郎廳柳曾養。待敎金勉柱。相地官柳東亨金基良鄭餘慶鄭道弘。日官姜熙輔。
정조 3년 · 목
予曰。看審處果何如。命善曰。初無甲乙之論。而皆一辭稱贊矣。東亨曰。來龍及左右龍虎皆好矣。基良曰。來龍及案山。無非貴吉之格矣。餘慶曰。內外朝山。無不洽好矣。命善曰。雖以凡眼見之。圖局安穩矣。予曰。擇日當在何間耶。熙輔曰下梓室。七月初三日最吉矣。予曰。近處有村家乎。光漢曰。有之矣。予曰。此是部字內。則假齋室等事。不可使外邑擧行。買取村家。推移用之似好矣。予曰。戶判入侍。金華鎭進伏。予曰。今則墓所將完定矣。香大廳齋室等材木。何以區處乎。華鎭曰。木物已爲卜定。運來於江上矣。予曰。若以近處村家推移用之。則假齋室可以省費。卿其往見商量也。予曰。明日領相。除朝辭往見好矣。戶判傳之。予曰。今番浮石所及雜物。將使禁營爲之矣。華鎭曰。省費甚多矣。予曰。禁衛大將具善復。明日來待。予曰。領役部將之數幾何。志儉曰。合爲數十人矣。予曰。各都監領役部將以爲。軍門將校及駕前駕後中勤實人。勿拘前例。比前減數差定。華鎭曰。墓所都監。雖有兼察之敎。而不可不別出一堂上矣。予曰。誰可爲之。命善曰。洪樂性好矣。
정조 3년 · 강
差下墓所都監堂上洪樂性。郎廳金履仁柳曾養。
정조 3년 · 목
敎曰。行司直洪樂性。墓所都監堂上差下。又敎曰。東部都事金履仁。都監郎廳差下。○墓所都監啓言。副司果柳曾養。本都監郎廳請加差下。允之。
정조 3년 · 강
召見禁將具善復及大臣以下于集祥門西挾室。領議政金尙喆。戶曹判書金華鎭。相地官柳東亨金基良鄭餘慶鄭道弘。
정조 3년 · 목
予曰。墓所工役。物力當入幾何。石材當入幾何。軍丁又當用幾名乎。善復曰。物力則似無過入之慮。五千兩似可優爲之矣。石材則城役所石材。移作階砌石。丁字閣所用。則當自京中求得矣。役軍則除諸般應頉外。當爲一萬五千名。雖有不足處。庶可推移以用矣。予曰。應頉者爲幾何。善復曰。軍兵貢人及四窮之無率丁者。皆爲應頉矣。予曰。輿軍一運。當入幾名乎。善復曰。丁丑 因山時。一運爲二百名矣。今番當入一百七十餘名矣。合輪輿彩輿軍。似爲四千名矣。予曰。丁丑年卿爲輿士大將。可以諳練於此事。且墓所不遠。尤當便宜矣。予曰。大輿出城時。城門掘土。當何以爲之乎。承旨鄭民始曰。掘土則不可不爲之矣。予曰。除出諸般應頉。而用於輿軍。又以其餘數。移用於墓役。則無不足之慮耶。善復曰。雖如是分排。猶似不足矣。予曰。東郊大路。距墓所甚近云。何以則爲好耶。善復曰。淸涼川。橫彎於祭墟峴下。祭墟峴逶迤於淸涼川。今若改出大路。則當穿峴防川。而開路於祭峴之外矣。此甚難處矣。予曰。墓前多種樹木。樹外又爲築土周遮。則似無逼近之慮矣。此則從當徐議處之無妨矣。予曰。日子甚急。且當夏潦。領役部將另爲擇差。蕫飭速完。而卿亦明日親往看審。必使之事半功倍也。予曰。都監堂郞。率匠手入侍。禮曹判書鄭光漢。掌樂正鄭志儉進伏。光漢曰。石物。承聞下敎後當始役矣。予曰。 元陵石物。甚爲精好。 永祐園石物。亦不高大。今番則當依前爲之矣。予曰。都監堂郞。率匠手進去加漆也。予曰。卿親審山地。意見以爲如何。尙喆曰。雖凡眼甚好矣。予問東亨等曰。今日奉審。則與昨日所見何如。東亨等曰。與昨日無異矣。予曰。穴傍巖石。左右盤陀云。卿等之見果何如。華鎭曰。石出穴左。環于穴前矣。予問基良等曰。穴傍有石。若於開壙時。遇石將奈何。基良曰。裁穴時少避乾脈。則無石慮矣。尙喆曰。石間土穴。自是貴格矣。予曰。正穴外有他穴乎。基良等曰。有上下穴焉。安穩則下穴尤勝矣。予曰。明日當封標乎。東亨等曰。明當封標。而但封標後。則開穴時更無移易之例。若有意外石患。則甚爲難處矣。予曰。雖封標後。豈不可推移改裁之道乎。予曰。局內人戶爲幾何。華鎭曰。合爲二百八十餘戶。水剌間假齋室之屬。多有仍用之處。此爲省弊矣。予曰。 陵墓之役。武將監蕫。有古例否。尙喆曰。申汝哲朴文秀。皆以大將蕫役矣。予曰。禁將習於蕫役。可以弛心矣。予曰。明日封標時。以鐵釘插入。以試石患之有無也。
정조 3년 · 강
差下墓所都監堂上具善復。
정조 3년 · 목
敎曰。墓所石物補土等凡干土石之役。判尹旣承下敎。亦甚鍊熟。墓所都監堂上差下。使之專意擔當擧行。畢役間往來時。除朝辭仍佩往來。
정조 3년 · 강
命禮葬都監。器皿床卓勿爲新造。
정조 3년 · 목
敎曰。墓所及禮葬都監應用物件。別單中多有抹減者。此皆浮文。去之固好。而雖於器皿床卓之屬。亦依書下者。以前排件取用。勿爲新造事分付。
정조 3년 · 강
命墓所員役。依書下名色兼用。
정조 3년 · 목
敎曰。墓所員役二十人。今番則減十二人。只存八人。依書下名色。皆兼用事。分付廚院及內侍府。
정조 3년 · 강
命元嬪魂宮進香之節。依例擧行。
정조 3년 · 목
禮曹啓言。取考喪禮補編。則進香條小內喪。議政府宗親府忠勳府進香事載錄矣。今此元嬪魂宮進香之節。亦依此例擧行之意。請分付。允之。
정조 3년 · 강
命禁衛都提調鄭弘淳兼察大將。
정조 3년 · 목
敎曰。禁將墓所都監往來時。都提調兼察。
정조 3년 · 강
元陵慰安祭。命設行。
정조 3년 · 목
禮曹啓言。卽接 元陵別檢所報。則今日大雨。陵上莎草頹圮云。慰安祭今十五日設行。依例政府以下進去奉審後。請稟處。允之。
정조 3년 · 강
遣承旨。詣 永祐園奉審。
정조 3년 · 강
命仁淑元嬪神主造成及奉安。爲善堂爲之。
정조 3년 · 목
因禮曹啓稟。敎以。爲善堂爲之。
정조 3년 · 강
命宮墻頹落修築間嚴守。
정조 3년 · 목
兵曹啓言。丹鳳門東邊宮墻。因雨頹落云。令紫門監。先以把子圍排。而東營入直御營軍十名。自宿衛所發令箭除出。修築間請嚴加守直。允之。
정조 3년 · 강
元陵陵上莎草頹下處修改。命卽爲擧行。
정조 3년 · 목
領議政金尙喆等啓言。臣等進詣 陵所奉審後。莎草頹下處尺量。則長四尺。廣八尺罅隙處廣七寸。修改之節。不容少緩。卽爲擇日擧行。敎以。依請爲之。
정조 3년 · 강
召見墓所堂上具善復洪樂性于集祥門西挾室。
정조 3년 · 목
予曰。墓所所占處果何如。樂性曰。以凡眼見之。似無欠矣。予曰。果無穿壙時遇石之慮乎。善復曰。果無是慮矣。予曰。火巢不必太過。凡諸等事。務從節約也。樂性曰。都廳。以戶曹郎廳兼差。則主管甚多。事甚苟艱。別出一都廳似好矣。予曰。草記爲之。予曰。都監堂郞率匠手入來。梓宮加漆後出去事分付。
정조 3년 · 강
召見都廳鄭志儉于集祥門西挾室。
정조 3년 · 목
予曰。魂宮所用器皿。當移用於墓所乎。志儉曰。然矣。予曰。物目盡爲錄出。則持入也。予曰。列錄中多有遺漏者。更爲錄出以入也。
정조 3년 · 강
命魂宮墓所祭物。依書下擧行。
정조 3년 · 목
敎曰。今番祭物。不用油蜜果者。意不但在爲經費。則魂宮墓所祭物。尤當節約。依此書下數擧行。外面雖甚太簡約。予則以爲。此所以寓予意處。其令有司知悉。
정조 3년 · 강
命發靷時。大小輿服色及神主鞱藉等物。當自內造下。
정조 3년 · 목
敎曰。魂宮及墓所銀器鍮器等物。竝自內間造備出給之意。已有下敎於都廳。此則物件別單書入。魂宮墓所。雖帳床卓。亦當內下。發靷時大小輿服色及神主鞱藉袱巾等物。亦當自內造下。所入物力尺度。竝令都監秩秩區別。別單書入事分付。又敎曰。發靷前每日經夜。燭亦係經費。方欲自內造用。勿爲進排事分付。
정조 3년 · 강
命自十三日。至二十一日。視事頉稟。
정조 3년 · 목
敎曰。年前筵中。已有所下敎。而以無文蹟之致。該房不得擧行云。此後自十三日至二十一日。視事頉稟事知悉。
정조 3년 · 강
以李漢昌爲喬桐府使。李義寬爲金海府使。具明遠爲豐川府使。朴華源爲大興郡守。
정조 3년 · 목
敎曰。守令多窠。口傳差出。
정조 3년 · 목
因拿處傳旨。敎以。分揀。
정조 3년 · 강
差下墓所都監都廳金憙。
정조 3년 · 목
墓所都監啓言。吏曹佐郞金憙。以本都監都廳請差下。允之。